شەفەق نیوز/  مەسرور بارزانی سەرۆک حکومەت هەرێم کوردستان، ئمڕوو
پەنجشەممە، وەگەرد جیگر سەرۆک وەزیران خانمە وەزیر دەرەوەی بەلجیکا کۆبونەوە کرد، ک
خانمەگە سوپاس خوەی ئەرا هەرێم کوردستان پێشکەش کرد لەوەر ئاسانکردن کار شاندەیلی لە
عراق و سوریا، و ئامادەیی و خوازین خوەی ئەرا بتەوکردن پەیوەندیەیل گشتگیر نشان دا.
سەرۆکایەتی حکومەت
هەرێم لە بەیاننامەیگ رەسیە ئاژانس شەفەق نیوز وت: مەسرور بارزانی سەرۆک حکومەت هەرێم
کوردستان، ئمڕوو، چەوی کەفتە سوفی وێڵمەز خان جیگر سەرۆک وەزیران وەزیر دەرەوەی بەلجیکا.
و دیاری کرد ک
لە چەوپیکەفتنەگە باس گەشەكردن پەیوەندیەیل کریا ک لەناوبەین هەرێم کوردستان و بەلجیکا
گردەو کەن، و هەمیش باس دویاترین نووەوەبویەکان لە عراق و ناوچەگە وەگشتی كريا، و پەیوەندیەیل
ناوبەین هەرێم کوردستان و حکومەت فیدڕاڵی، و هەڕەشەیل تیرۆر و جەنگ دژوە داعش و توندڕەوەی،و
لەناوبردن سیمایل دەرکفتنی، و هەمیش باس لە کارکردن ئەرا بتەوکردن پاڵپشتەیل ئارامی
و ئاشتی لەناوچەگە کریا، وەگەرد رووشنایی خستن لەبان باوەتەیلیگ تر ک لەلای هەردوگ
لایەنەگە گرنگە.. وەگورەی بەیاننامەگە، سەرۆک حکومەت هەرێم کوردستان سوپاس و ڕێز خوەی
ئەرا بەلجیکا و هاوپەیمان ناودەوڵەتی ئاڕاستە کرد ئەرا پشتگیریکردن هەرێم کوردستان
لە جەنگ دژوە داعش، و دووپات لەبان گرنگی وەردەوامی بەلجیکا لە هەماهەنگی و هاوکاری
وەگەرد عراق و هەرێم کوردستان كرد، و دووپات کریا لە پابەندی هەرێم کوردستان لە بتەوکردن
کەلتوور پێکەوەژیان.
جیگر سەرۆک وەزیران
خانمە وەزیر دەرەوەی بەلجیکا سوپاس گەرمی ئەرا حکومەت هەرێم کوردستان پێشکەش کرد ئەرا
گشت ئەو ئاسانکاریە ک ئەرا شاندەیل تایبەت بەلجیکا لە عراق و سوریا پێشکەش کرد، و باس
لە هاوکاری و پشتگیری وڵاتەکەی و خوازینی ئەرا بتەوکردن پەیوەندیەیل گشتگیر وەگەرد
هەرێم کوردستان کرد و نواگردن ریگریەیل و سەختیەیل ئەمنی و تیرۆرست وەگشتی.
